**SPOROČILO ZA JAVNOST**

**Svetovni dan telekomunikacij in informacijske družbe 2015**

**Razkošno je biti odklopljen – Offline is the new luxury**

*Novo mesto, 17. 5. 2015 – Fakulteta za informacijske študije v Novem mestu (FIŠ) tudi letos obeležuje Svetovni dan telekomunikacij in informacijske družbe. Ob tem želimo še posebej poudariti izziv odvisnosti od novih informacij in stalne prisotnosti na spletu, ko ne želimo zamuditi nobenega novega klika.*

Informacijska tehnologija občutno narekuje način našega življenja in nedvomno bi nas zajel kaos, če bi »padla« električna omrežja, omrežja mobilne telefonije ali če bi se za dalj časa znašli brez dostopa do interneta. Ob tem so se študenti FIŠ vprašali, ali bi še znali preživeti v »odklopljenem« svetu – torej brez elektrike in sodobnih tehničnih ter komunikacijskih pripomočkov. Kako bi zaznavali svet in kako bi komunicirali med sabo?

V ta namen bo Študentski svet FIŠ organiziral dogodek Offline is the new luxury oz. tečaj preživetja v naravi, ki bo potekal 16. in 17. maja. K udeležbi so vabljeni vsi, ki bi želeli doživeti nepozabni vikend v naravi. Na tečaju bodo udeleženci spoznali užitne rastline, različne načine pridobivanja vode, primitivne načine kurjenja ognja, pripravo enostavnih jedi in nekaj načinov, kako postaviti bivak. Tečaj se bo izvedel na Gorjancih, za dobro počutje in koristne nasvete pa bo poskrbel Toni Baznik, inštruktor preživetja v naravi s številnimi mednarodnimi izkušnjami in kompetencami. Več informacij o samem tečaju lahko najdete na [spletni strani FIŠ.](http://www.fis.unm.si/si/dogodki-in-novice/novice/svetovni-dan-informacijske-druzbe-na-fis-offline-is-the-new-luxury/3036/)

Ker bo dogodek potekal na Gorjancih, GSM signal ne bo vedno omogočen in udeleženci bodo lahko preizkusili svet, v katerem ne moremo na spletnem zemljevidu poiskati točnega naslova cilja svoje poti. Prav tako ne moremo odkriti nam najbližje picerije ali pa vsakih nekaj minut objaviti novega »selfija«. Take situacije so dan danes dokaj redke, saj smo povsod obkroženi z možnostjo dostopa do interneta in pogosto se zahteva stalno preverjanje e-pošte ali družbenih omrežij. Biti odklopljen je razkošje, ki si ga danes lahko privoščijo le redki in študenti FIŠ vas vabijo, da letos skupaj z njimi delite to izkušnjo.

Svetovni dan telekomunikacij in informacijske družbe vsako leto obeležimo 17. maja. Na ta dan je bila podpisana prva Mednarodna telegrafska konvencija iz leta 1865, ki je bila podlaga za oblikovanje današnje Mednarodne telekomunikacijske zveze (ITU) - specializirane agencije OZN za področje elektronskih komunikacij in informacijske družbe.